
SURAH AL-INFITAR 
Surah Langit Terbelah 
Surah (82) - Makkiyah - 19 ayat 









2 . 



4. 



5 . 



Dengan nama Allah Yang Maha Penyayang dan Maha Pengasih. 
Apabila langit terbelah. 

Dan apabila bintang gugur bertaburan. 

ICr^ jCjWijj 

Dan apabila lautan-lautan telah dipecahkan. 

I d]_j 

Dan apabila kubur-kubur telah dibongkarkan. 

lA'y z 

Nescaya sedarlah seorang itu segala apa.yang telah dilakukannya dahulu 
dan segala apa yang telah dilakukannya kemudian. 

6 . Wahai insan! Apakah yang menyebabkan engkau terpedaya (mencuatkan 

kewajipan) terhadap Tuhanmu Yang Maha Pemurah? 



yfo / //'Z 



7. Yang telah menciptakanmu, menyempurnakan kejadianmu dan 
mengimbangkan (segala bahagian) dirimu. 




8 . Sedangkan Dia berkuasa membentuk rupamu dengan apa sahaja bentuk 

yang dikehendaki-Nya. 






9. Tidak sekali-kali begitu, malah kamu mendustakan Hari Balasan. 




10. Dan sesungguhnya kamu diawasi para malaikat (segala tindak-tanduk 
kamu). 







11. Yang mulia yang bertugas sebagai penulis-penulis (amalan kamu). 



12. Mereka mengetahui segala apa yang kamu lakukan. 




4MM i. 



13- Sesungguhnya orang-orang yang ta'at itu ditempatkan dalam Syurga 
yang penuh ni'mat. 




14. Dan sesungguhnya orang-orang yang menderhaka itu ditempatkan di 
dalam Neraka yang bernyala-nyala. 







15. Mereka akan memasukinya pada Hari Balasan. 

16. Dan mereka tidak akan dapat keluar darinya. 



Jjbj jl ty 



17. Tahukah engkau apakah Hari Balasan itu? 

18. Kemudian (sekali lagi) tahukah engkau apakah Hari Balasan itu? 

'j <^U-> J (*Ji 



19. Pada hari itu, tiada seorang pun yang berkuasa memberi sesuatu 
pertolongan kepada orang lain. Segala urusan pada hari itu terserah 
kepada Allah. 



(Latar belakang dan pokok pembicaraan) 



Surah yang pendek ini memperkatakan revolusi alam yang dibicarakan oleh 
Surah tetapi ia membawa gambaran dan sifat-sifat khusus yang lain. Ia 

membicarakan bidang-bidang tertentu dan membawa hati manusia menjelajahi bidang-bidang 
itu. la membuat sentuhan dan singgungan dari jenis yang baru, tenang dan mendalam, iaitu 
sentuhan-sentuhan yang seakan-akan kecaman tetapi mengandungi ancaman. 



Oleh sebab itu ia menayangkan pandangan-pandangan revolusi dengan ringkas 
sahaja, tidak seperti tayangan dalam Surah " ", kerana suasana kecamannya lebih 

tenang dan lebih perlahan, dan irama senikata surah ini juga tenang, dan dengan ini 
tercapailah keseimbangan dan keserasian yang sempurna dalam syakhsiyah surah ini. 



Dalam bahagian yang pertama, surah ini menceritakan tentang langit terbelah, 
bintang-bintang tergugur, lautan-lautan terpecah dan kubur-kubur terbongkar. Peristiwa- 
peristiwa inilah yang membuat setiap orang, pada hari yang dahysat itu, sedar apa yang 
telah dibuat dahulu dan apa yang telah dibuat kemudiannya. 

Dalam bahagian yang kedua, ia mulakan dengan kecaman yang mengandungi 
ancaman terhadap manusia yang tahu menerima ni’mat-ni’mat Allah yang melimpah-ruah, 
tetapi tidak tahu kewajipan membalas ni'mat-ni'mat itu, tidak menghormati Tuhannya dan 
tidak bersyukur di atas limpah kurnia, ni'mat dan penghormatan yang diberikan Allah. 

v^4>u^ i £is 

6 . "Wahai insan! Apakah yang menyebabkan engkau terpedaya (mencuatkan 
kewajipan) terhadap Tuhanmu Yang Maha Pemurah?" 






7. "Yang telah menciptakanmu, menyempurnakan kejadianmu dan 
mengimbangkan (segala bahagian) dirimu." 



l^i 



8 . "Sedangkan Dia berkuasa membentuk rupamu dengan apa sahaja bentuk 
yang dikehendaki-Nya." 

Dalam bahagian yang ketiga, ia menjelaskan sebab keingkaran dan kekufuran 
mereka. Sebabnya ialah kerana mereka tidak percaya kepada Balasan dan Hisab. Inilah 
sebab yang menjadi punca segala kejahatan dan kekufuran mereka. Kerana itulah ia 
menekan kuat persoalan Hisab, akibatnya dan Balasannya yang pasti. 

0 

9. "Tidak sekali-kali begitu, malah kamu mendustakan Hari Balasan." 

10. "Dan sesungguhnya kamu diawasi para malaikat (segala tindak-tanduk 
kamu)." 

11. "Yang mulia yang bertugas sebagai penulis-penulis (amalan kamu)." 

A.' 

fyojcauu l» 



12. "Mereka mengetahui segala apa yang kamu lakukan." 

/i ^s. x •y/' 



13. "Sesungguhnya orang-orang yang ta'at itu ditempatkan dalam Syurga 
yang penuh ni'mat." 

14. "Dan sesungguhnya orang-orang yang menderhaka itu ditempatkan di 
dalam Neraka yang bernyala-nyala." 

15. "Mereka akan memasukinya pada Hari Balasan." 



16. "Dan mereka tidak akan dapat keluar darinya." 

Dalam bahagian akhir, ia menggambarkan kehebatan dan kedahsyatan Hari 
Hisab dan menanggalkan segala daya kekuatan dari sekalian manusia, kerana pada hari 
itu hanya Allah sahaja yang berkuasa: 

17. "Tahukah engkau apakah Hari Balasan itu?" 




18. "Kemudian (sekali lagi) tahukah engkau apakah Hari Balasan itu?" 




19. "Pada hari itu, tiada seorang pun yang berkuasa memberi sesuatu 
pertolongan kepada orang lain. Segala urusan pada hari itu terserah 
kepada Allah." 

Surah ini pada keseluruhannya merupakan satu babak dalam rangkaian nada-nada 
pernyataan dan ketukan-ketukan penyedaran yang dikendalikan oleh juzu' ini dengan 
berbagai-bagai gaya dan cara. 



(Pentafsiran ayat-ayat 1 - 5) 



» 'f ** "O ✓ . ^ ■*'' 

LJIls; 



1. "Apabila langit terbelah." 




202 



JUZU' YANG KETIGA PULUH 



Langit Terbelah 
Pada Hari Qiamat 




2. "Dan apabila bintang gugur bertaburan." 




3. "Dan apabila lautan-lautan telah dipecahkan." 

4. "Dan apabila kubur-kubur telah dibongkarkan." 

-,A\' 

5 . "Nescaya sedarlah seorang itu segala apa yang telah dilakukannya dahulu 
dan segala apa yang telah dilakukannya kemudian." 






i * ^ ^ \ 

L* t,. ^ . a-L^. 





Dalam surah yang lepas, kami telah terangkan tentang saranan yang meresap di 
dalam hati ketika melihat alam ini diubah oleh tangan qudrat dan digoncangkan oleh 
revolusi yang mengerikan hingga tiada satu pun yang terselamat di alam yang besar ini. 
Di sana kami telah tegaskan bahawa saranan ini menjurus ke arah membuat setiap orang 
merasa terhapusnya segala sesuatu yang disenangi dan diharapkannya di alam ini 
kecuali Allah S.W.T. Pencipta sahaja yang kekal selepas musnahnya segala yang kukuh 
itu. Saranan ini telah membawa hati manusia kepada hakikat tunggal yang kekal, tidak 
berubah, supaya mereka mendapat ketenteraman dalam menghadapi perubahan, 
kekacauan, goncangan dan keruntuhan alam yang selama ini kelihatan tetap, aman dan 
teratur seolah-olah akan terus begitu, sedangkan yang kekal hanya Allah Pencipta yang 
disembah sahaja: 



£,jLaT£*tiisi 



1. "Apabila langit terbelah." 



Antara gejala kemusnahan yang disebut di dalam surah ini ialah keterbelahan 
langit, dan gejala ini telah disebut di dalam beberapa ayat yang lain. Firman-Nya di dalam 
Surah ar-Rahman: 






/ / / z' 

a liU 



37. "Apabila langit terbelah, ia kelihatan merah laksana bunga mawar dan 
berkilat laksana minyak." 

Firman-Nya lagi di dalam Surah al-Haqqah: 




16. "Dan terbelahlah langit kerana pada hari itu ia amat lemah." 



Firman-Nya di dalam Surah al-lnsyiqaq: 

1. "Apabila langit pecah terbelah." 



Gejala keterbelahan langit merupakan salah satu dari hakikat-hakikat yang 
berlaku pada Hari Qiamat yang dahsyat itu, tetapi yang sukarnya ialah untuk 
menentukan maksud dari keterbelahan langit itu secara tepat. Begitu juga sukar untuk 
menentukan bagaimana caranya keterbelahan itu berlaku. Apa yang tergambar dalam 
tanggapan kita ialah pemandangan perubahan yang dahsyat pada keadaan alam yang 
dilihat sekarang, dan berakhirnya segala peraturan dan undang-undang alam yang 
berlangsung selama ini, juga terhurainya segala ikatan peraturan yang mengikatkan 
perjalanan bintang-bintang yang halus ini. 




2. "Dan apabila bintang gugur bertaburan." 



Turut sama dalam pemandangan itu ialah keguguran bintang-bintang yang selama 
ini berada dalam hubungan yang utuh dan padu, dan beredar begitu laju dalam lingkungan 
peredaran masing-masing. Ia beredar begitu tetap dan teratur tanpa menyeleweng dari 
jalan peredarannya. Ia tidak pernah beredar dan mengembara liar di angkasa raya yang 
tidak terhingga batasnya itu. Andainya bintang-bintang itu gugur dan terlepas dari ikatan 
peraturan yang selama ini mengikat dan memelihara perjalanannya, sebagaimana yang 
akan berlaku pada Hari Qiamat yang menamatkan ajalnya, maka ia akan hancurlebur di 
angkasa raya sebagaimana hancurnya atom yang terlepas dari ikatannya. 




3. "Dan apabila lautan-lautan telah dipecahkan." 



Yang dimaksudkan dengan pemecahan atau pembedahan lautan-lautan itu ialah 
mungkin lautan-lautan itu membanjir hingga menenggelami segala daratan dan sungai- 
sungai, dan mungkin pula maksudnya ialah pemecahan air lautan kepada unsur-unsur 
oksigen dan hidrogen sebagaimana keadaan asalnya sebelum kedua-dua unsur itu 
bertemu dan dicantumkan Allah untuk membentuk lautan itu. Seterusnya mungkin 
juga maksudnya ialah ledakan gas oksigen dan hidrogen sebagaimana yang berlaku 



Keguguran Bin- 
tang-bintang 



Lautan-lautan Pe- 
cah Atau Meledak 
Seperti Bom 

Kubur-kubur Ter- 
bongkar 



Qiamat Meng- 
insafkan Manusia 



dalam letupan bom-bom atom atau hidrogen hari ini. Letupan itu begitu dahsyat hingga 
bom yang ada pada hari ini dapat dianggap hanya bom-bom mainan kanak-kanak sahaja, 
atau mungkin pula letupan itu berlaku dengan cara-cara yang lain yang belum pernah 
diketahui manusia. Itulah letupan yang maha dahsyat yang belum pernah dialami saraf- 
saraf manusia. 



\\% 



4. "Dan apabila kubur-kubur telah dibongkarkan." 



Gejala keterbongkaran kubur-kubur itu mungkin berlaku akibat peristiwa-peristiwa 
yang lepas atau merupakan satu kejadian yang tersendiri yang akan berlaku pada Hari 
Qiamat yang panjang, yang penuh dengan berbagai-bagai pemandangan dan kejadian. 
Pada hari itu, jasad-jasad yang dibangkit dan diciptakan semula oleh Allah akan keluar 
dari kubur untuk menghadapi Hisab dan menerima balasan masing-masing. 



Ini selaras dengan firman-Nya yang berikut selepas menayangkan pemandangan- 
pemandangan dan kejadian-kejadian itu: 









5 . "Nescaya sedarlah seorang itu segala apa yang telah dilakukannya dahulu 

dan segala apa yang telah dilakukannya kemudian." 



Maksudnya, ia mengetahui segala apa yang telah dilakukannya dahulu dan 
kemudian, atau segala apa yang telah dilakukannya di dunia dan segala apa yang telah 
ditinggalkannya di belakangnya dari kesan-kesan perbuatannya, atau segala apa yang 
telah dini'matinya di dunia dan segala apa yang disediakannya untuk Hari Akhirat. Biar 
bagaimanapun, namun tujuannya ialah kesedaran manusia terhadap amalan-amalannya 
itu adalah seiringan dengan berlakunya kejadian-kejadian malapetaka yang besar itu, dan 
kesedaran itu amat menakutkannya sama seperti takutnya mereka kepada malapetaka- 
malapetaka itu sendiri. 



Pengungkapan al-Qur'an yang unik itu menerangkan: 




5. "Nescaya sedarlah seorang itu." 



Ungkapan ini dari segi makna memberi erti "setiap orang", tetapi pengungkapan 
al-Qur'an lebih cantik dan lebih menarik. Begitu juga maksud kesedaran di sini tidaklah 
terbatas setakat mengetahui dan menyedari apa yang telah dilakukannya dahulu dan apa 
yang telah dilakukannya kemudian, kerana "kesedaran" dengan pengertian ini memberi 
kesan yang hebat, sama hebat dengan kesan pemandangan revolusi alam. Pengungkapan 

al-Qur'an memberi bayangan ini tanpa menyebutkannya, dan ini menjadikannya lebih 
cantik dan lebih berkesan. 



(Pentafsiran ayat-ayat 6 - 8) 



Selepas kata-kata pembukaan yang menggerak dan menyedarkan pancaindera dan 
perasaan, membangkitkan minda dan hati nurani, al-Qur'an berpaling pula kepada realiti 
hidup manusia sekarang yang lalai, lengah dan cuai. Di sini ia mencubitkan hati mereka 
dengan kecaman yang lembut, tetapi mengandungi ancaman yang halus dan peringatan 
yang wajar supaya manusia mengenangkan ni'mat Allah yang pertama terhadap dirinya 
iaitu ni'mat ia diciptakan Allah dengan rupa bentuk yang sempurna, sedangkan Allah 
berkuasa menciptakannya dengan rupa bentuk apa sahaja yang dikehendaki-Nya, tetapi 
Allah memilih untuk menciptakannya dengan rupa yang sempurna, sederhana dan cantik, 
namun begitu, manusia masih tidak bersyukur dan tidak menghargainya: 

y 

c 

6. "Wahai insan! Apakah yang menyebabkan engkau terpedaya (mencuaikan 
kewajipan) terhadap Tuhanmu Yang Maha Pemurah?" 

y s s y' ''''' S s s / ^ > 

c£jj) 








•j ' y, 



7. "Yang telah menciptakanmu, menyempurnakan kejadianmu dan 
mengimbangkan (segala bahagian) dirimu." 




8. "Sedangkan Dia berkuasa membentuk rupamu dengan apa sahaja bentuk 

yang dikehendaki-Nya." 



Dengan kata-kata 'Wahai insan!", Allah menyeru manusia dengan sifat-Nya yang 
paling mulia iaitu sifat insaniyahnya yang membezakannya dari seluruh makhluk hidup 
yang lain, iaitu sifat yang mengangkatkan manusia ke martabat yang paling tinggi dan 
memperlihatkan betapa besarnya penghormatan dan limpah kemurahan Allah ke atasnya. 



Kemudian al-Qur'an iringi dengan kecaman yang cantik dan hebat: 






6. "Apakah yang menyebabkan engkau terpedaya (mencuaikan kewajipan) 
terhadap Tuhanmu Yang Maha Pemurah?" 



Yakni wahai manusia yang telah dikurniakan Allah - Penaung dan Pemeliharanya - 
dengan sifat insaniyahmu yang mulia dan luhur! Apakah yang menyebabkan engkau 



Mengenang Ni'mat 
Penciptaan 



Mengapa Insan 
Sanggup Mencuai- 
kan Kewajipannya 
Terhadap Allah 

terpedaya mencuaikan kewajipanmu terhadap Tuhanmu sehingga engkau sanggup 
mencuaikan hak-hak-Nya, meringan-ringan perintah-Nya dan berkelakuan biadab 
terhadap-Nya, sedangkan Allah Tuhanmu Yang Maha Pemurah telah memberi selimpah- 
limpah kurnia kepadamu? Di antaranya yang paling besar ialah sifat insaniyahmu yang 
membezakanmu dari seluruh makhluk-Nya dan menjadikanmu dapat berfikir dan 
memahami apa yang patut dan apa yang tidak patut dilakukanmu terhadap Tuhanmu. 



Kemudian al-Qur'an menghuraikan sebahagian kecil dari limpah kurnia Ilahi 
yang disarankan secara umum dalam seruannya yang memberi ilham dan pengertian yang 
mendalam, iaitu seruan yang mengandungi berbagai-bagai isyarat yang tersembunyi. Ia 
menjelaskan sebahagian dari limpah pemberian Allah yang banyak kepada manusia yang 
dapat dilihat pada sifat insaniyahnya yang dijadikan objek seruannya di permulaan ayat. 
Dalam penjelasan itu, Allah menunjukkan ni'mat-Nya yang telah menciptakan manusia 
dengan rupa bentuk yang sempurna, sedangkan Allah berkuasa untuk menciptakannya 
dengan apa sahaja rupa bentuk yang dikehendaki-Nya. Pilihan Allah untuk menciptakan 
manusia sedemikian rupa adalah lahir dari limpah ihsan-Nya semata-mata ke atas manusia 
yang tidak tahu bersyukur dan menghargai Allah, malah selalu terpedaya dan cuai. 



*■* / ✓ // 









6 . "Wahai insan! Apakah yang menyebabkan engkau terpedaya (mencuaikan 

kewajipan) terhadap Tuhanmu Yang Maha Pemurah?" 









7. "Yang telah menciptakanmu, menyempurnakan kejadianmu dan 
mengimbangkan (segala bahagian) dirimu." 



Seruan ini menggegarkan setiap zarrah entiti manusia apabila sifat insaniyahnya 
sedar dan apabila seruan itu benar-benar menjejak ke lubuk hatinya ketika dikecam Tuhannya 
sedemikian hebat dan ketika ia diperingatkan supaya mengenali limpah kurnia Tuhannya, 
sedangkan dia lalai, cuai dan biadab terhadap hak Allah yang telah menciptakannya dengan 
sebaik-baik ciptaan. 



Penciptaan manusia yang sedemikian sempurna dan cantik merupakan satu 
perkara yang patut difikir panjang-panjang dan wajar disyukuri sedalam-dalamnya 
dan ditunjukkan adab yang sopan dan kasih mesra terhadap Allah yang telah 
mengurniakan ni'mat-ni'mat itu, sedangkan Ia memang berkuasa andainya Ia mahu 
ciptakan manusia dengan rupa bentuk yang lain. Namun demikian, Ia memilih ciptaan 
manusia dengan rupa bentuk yang sempurna dan cantik ini. 

Ciri-ciri Yang Me- 

Penci^tMn 0 *!*” Manusia adalah satu makhluk yang cantik susunan tubuh badannya, sempurna 

Penaptaan Ma kejadiannya dan sederhana rupa bentuknya. Keanehan penciptaan pada manusia adalah 

lebih besar dari apa yang difikirkan olehnya, dan lebih 'ajaib dari segala kejadian 
yang dilihat di sekelilingnya. 

Kecantikan, kesempurnaan dan kesederhanaan kelihatan jelas pada kejadian tubuh 
badan manusia, kejadian akalnya dan kejadian rohnya. Semua susunan entitinya 
seimbang dan lengkap. 

Di sana terdapat berbagai-bagai karangan yang menghuraikan kesempurnaan, 
kehalusan dan kerapian susunan kejadian anggota manusia. Kita tidak mempunyai ruang 
yang cukup untuk membentangkan keanehan kejadian-kejadian ini, tetapi cukuplah kita 
kemukakan sebahagiannya sahaja. 




Sistem-sistem umum bagi struktur tubuh badan manusia, iaitu sistem tulang- 
temalang, sistem otot, sistem kulit, sistem pencernaan makanan, sistem peredaran darah, 
sistem pernafasan, sistem jantina, sistem limpa, sistem saraf, sistem kencing, sistem- 
sistem rasa, cium, dengar, pandang dan sebagainya, semuanya masing-masing merupakan 
satu kejadian 'ajaib yang tidak boleh dibandingkan dengan alat-alat jentera rekaan 
yang mena'jubkan manusia. Sebenarnya manusia lupa bahawa ke'ajaiban kejadian dirinya 
sendiri adalah lebih besar dan lebih mendalam dan tiada tolok bandingnya. 

"Kata Majalah Sains British: Tangan manusia merupakan kejadian 'ajaib yang 
ulung dan tersendiri di antara kejadian-kejadian 'ajaib yang lain. Amatlah sukar, malah 
mustahil untuk direkakan sebuah alat yang dapat menyamai tangan manusia dari segi 
mudah, serba boleh dan dapat menyesuaikan diri. Apabila anda hendak membaca buku, 
jangan anda akan mengambilnya dan meletakkannya pada kedudukan yang sesuai untuk 
membolehkan anda membacanya. Tangan andalah yang membetulkan kedudukan itu 
secara otomatik. Apabila anda mahu membalikkan lembaran buku itu, anda akan 
meletakkan jari di bawah kertas itu dan menekankannya sekadar yang dapat 
membalikkannya, kemudian tekanan itu hilang apabila kertas itu terbalik. Tangan 
memegang pena dan menulis dengannya. Tangan menggunakan segala macam alat yang 
diperlukan manusia dari sudu, pisau dan mesen taip. Ia membuka dan menutup jendela 
dan membawa apa sahaja yang dikehendaki manusia. Dua belah tangan itu mengandungi 
dua puluh tujuh tulang dan masing-masing mempunyai sembilan belas kumpulan otot." (1) 

"Sebahagian dari telinga manusia iaitu (telinga tengah) merupakan rangkaian 
lengkungan yang terdiri dari kira-kira empat ribu lengkungan yang seni, rumit dan tersusun 
rapi dari segi kecil besar dan bentuk rupanya. Rangkaian lengkungan ini boleh dikatakan 
menyerupai satu alat muzik. Ia nampaknya disediakan untuk menangkap dan memindah 
ke otak apa sahaja bunyi dan dentuman, mulai dari bunyi guruh kepada bunyi desiran 
daun-daun kayu, lebih-lebih lagi paduan bunyi yang indah dari berbagai-bagai nada alat 
muzik dari sebuah orkestra dengan unit-unitnya yang harmonis." (2) 

U) Dari buku <1iI oleh Abdur-Razzaq Naufal. 

t h Dari buku j^l Jl ^JjJI 



Tangan Yang Serba 
Boleh 



Telinga Yang Men- 
dengar Bunyi 

Mata Yang Me- 
nangkap Cahaya 



Lidah Merasa Ma- 
kanan 



Saraf Yang Memin- 
dahkan Perasaan 
Ke Otak 



Sistem Pencernaan 
Makanan 



"Pusat deria lihat di dalam mata mengandungi seratus tiga puluh juta penerima 
cahaya dalam bentuk hujung-hujung saraf yang dilindungi oleh pelupuk mata yang 
mempunyai bulu-bulu yang melindungi mata siang dan malam. Gerakan pelupuk mata 
merupakan gerakan pantulan yang bergerak secara otomatik. Ia menahan debu-debu, 
habuk-habuk dan benda-benda asing dari masuk ke dalam mata. Di samping itu pelupuk 
mata juga mengurangkan ketajaman tikaman cahaya matahari masuk ke dalam mata 
dengan sebab adanya bulu-bulu mata yang memberi bayangan teduh kepadanya. Selain 
dari memelihara dan menjaga, ia juga bertindak mencegahkan kekeringan mata. Cecair 
yang ada di sekeliling mata yang dikenali dengan nama air mata merupakan pencuci 
yang paling kuat." (1) 

"Sistem rasa pada manusia ialah lidah. Kegiatan sistem ini bergantung kepada 
kumpulan-kumpulan sel perasa yang terdapat pada puting-puting selaput lidah yang 
berlendir. Puting-puting itu mempunyai berbagai-bagai rupa bentuk. Di antaranya bentuk 
benang, cendawan dan adas. Makanan puting-puting ini dibekalkan oleh cabang-cabang 
saraf lidah di bahagian kerongkong, juga oleh cabang-cabang saraf perasa. Sewaktu 
makan, saraf-saraf perasa itulah yang menangkap kesan-kesan makanan itu dan 
menghantarkannya ke otak. Sistem ini terdapat pula pada awal-awal bahagian mulut lagi 
untuk membolehkannya meluah apa sahaja benda yang mendatangkan mudharat 
kepadanya. Dengan sistem inilah seseorang dapat merasakan kecapan pahit, masin, sejuk, 
panas, masam, masin, pedas dan sebagainya. 

"Lidah mengandungi sembilan ribu bonjol perasa yang seni. Setiap bonjol 
dihubungkan dengan otak oleh lebih dari satu saraf. Hitunglah berapa banyak bilangan 
saraf itu? Berapa besar ukurannya? Dan bagaimana ia bekerja secara sendirian dan 
secara berkelompok membawa rasa itu kepada otak? 

"Sistem saraf yang menguasai tubuh badan sepenuhnya adalah terdiri dari rerambut- 
rerambut yang seni yang menjalar di seluruh anggota tubuh badan manusia dan berhubung 
dengan rerambut-rerambut yang lebih besar darinya yang bertugas sebagai pusat-pusat 
saraf. Apabila mana-mana bahagian anggota tubuh badan manusia mendapat apa-apa 
kesan walaupun kesan dari sedikit perubahan suhu udara sekeliling, maka rerambut- 
rerambut saraf yang seni itu akan memindahkan perasaan itu kepada pusat-pusat saraf 
yang berselerak di dalam tubuh badan manusia dan pusat-pusat saraf ini pula akan 
menghantarkan perasaan itu kepada otak untuk membolehkannya bertindak. Kecepatan 
perjalanan isyarat-isyarat dan peringatan-peringatan melalui saraf-saraf itu mencapai 
seratus meter sedetik." (2) 

"Andainya kita memandang pencernaan makanan itu sebagai proses dalam makmal 
kimia, dan makanan yang kita makan itu sebagai bahan-bahan yang belum diproses, 



(1) Dari buku <iil' 

(2) Dari buku ^ 

maka dengan segera kita dapat memahami bahawa pencernaan makanan itu merupakan 
satu proses yang amat aneh, kerana ia dapat mencernakan hampir-hampir segala sesuatu 
yang dapat dimakan kecuali maidah itu sendiri. 

"Mula-mula kita letakkan di dalam makmal ini berbagai-bagai jenis makanan selaku 
bahan yang belum diproseskan tanpa mempedulikan makmal itu sendiri atau tanpa 
memikirkan bagaimana cara ia mencernakan makanan itu secara kimia. Kita makan daging, 
lobak, gandum dan ikan goreng kemudian kita tolakkannya dengan air.... 

"Di antara makanan-makanan yang bercampuraduk ini, maidah akan bekerja 
memilih segala sesuatu yang berguna melalui proses menghancurkan segala jenis 
rnakanan kepada bahagian-bahagian kimianya tanpa mempedulikan hampas-hampasnya. 
Kemudian makanan-makanan yang ditinggalkan itu diproses menjadi proten-proten 
baru untuk menjadi makanan berbagai-bagai sel. Alat-alat pencernaan itu memilih zat 
kapur, belerang (sulfur), iodin, besi dan lain-lain zat yang perlu, la menjaga supaya 
bahagian-bahagian makanan yang penting itu tidak hilang, supaya hormon-hormon 
dapat dikeluarkan dan supaya semua keperluan asasi itu dapat disediakan dengan 
jumlah kuantiti yang teratur sebagai persediaan untuk menghadapi segala keadaan 
dharurat. Ia juga menyimpan bahan lemak dan bahan-bahan simpanan yang lain untuk 
menghadapi keadaan-keadaan yang mendadak seperti kelaparan. Alat-alat pencernaan 
itu melakukan semua kerja-kerja ini tanpa menghiraukan fikiran manusia. Kita curahkan 
segala macam bahan makanan yang tidak terhitung itu di dalam makmal kimia ini tanpa 
menghiraukan sama sekali apa yang dimakan oleh kita, malah kita menganggapnya 
sebagai proses otomatik untuk memelihara kita supaya hidup. Apabila makanan- 
makanan itu hancur dan diproseskan kembali, maka ia dibekalkan secara berterusan 
kepada setiap sel dari berbilion-bilion sel yang mencapai jumlah bilangan yang lebih 
dari jumlah bilangan seluruh umat manusia di bumi ini. Pembekalan kepada setiap sel 
itu pastilah berterusan dan ia tidak dibekalkan melainkan dengan bahan-bahan yang 
diperlukan oleh sel-sel itu untuk diproseskannya menjadi tulang, kuku, daging, rambut, 
dua mata, gigi dan sebagainya. 

"Inilah satu makmal kimia yang menghasilkan bahan-bahan yang lebih banyak dari 
mana-mana makmal yang pernah direkakan oleh akal manusia. Inilah satu sistem 
pembekalan yang lebih besar dari mana-mana sistem pengangkutan atau pengagihan 
yang diketahui dunia. Semua urusan ini dilakukan dengan peraturan yang amat 
sempurna." (1) 

Setiap sistem dari sistem-sistem manusia yang lain telah dihuraikan dengan 
panjang lebar, tetapi sistem-sistem yang amat aneh itu mungkin disyarikati sama oleh 
binatang-binatang yang lain dalam salah satu bentuknya. Namun yang khusus dimiliki 
manusia ialah ciri-ciri 'aqliyah dan rohaniyahnya yang unik yang menjadi tempat manusia 
melahirkan pernyataan terhutang budi khususnya di dalam surah ini: 



(1) Dari buku olrfV' J! j t - x i 

Daya 'AqHyah Yang 
Unik 



Daya Rohaniyah 
Yang Menjadi Teras 
Hakikat Manusia 






7. "Yang telah menciptakanmu, menyempurnakan kejadianmu dan 
mengimbangkan (segala bahagian) dirimu." 



Selepas diseru: "Wahai insan!". 



Kita tidak dapat memahami hakikat kefahaman akal kerana akal merupakan alat kita 
untuk memahami apa yang difahamkan oleh kita, sedangkan akal itu tidak memahami 
dirinya sendiri dan tidak dapat memahami bagaimana ia memahami. 



Katakanlah segala apa yang ditanggapkan itu sampai ke otak melalui alat-alat saraf 
yang seni itu, tetapi di manakah hendak disimpankan semua hasil tanggapan itu? 
Andainya otak itu sebagai tali pita rakaman nescaya manusia memerlukan selama umur 
hidupnya, yang purata enam puluh tahun, kepada ribuan juta meter pita rakaman untuk 
merakamkan sekian banyak gambaran-gambaran, kata-kata, makna-makna, perasaan- 
perasaan dan kesan-kesannya untuk diingatkan kembali selepas itu, dan memang manusia 
dapat mengingatkannya kembali setelah dilalui masa puluhan tahun. 

Kemudian bagaimana pula otak itu menyusun di antara kata-kata yang tunggal, 
makna-makna yang tunggal, peristiwa-peristiwa yang tunggal dan gambaran-gambaran 
yang tunggal itu untuk menjadikannya satu budaya yang terkumpul dan untuk meningkat- 
kannya dari maklumat-maklumat kepada ilmu, dari tanggapan-tanggapan kepada kefahaman 
dan dari pengalaman-pengalaman kepada pengetahuan. 

Inilah salah satu dari ciri-ciri manusia yang membezakannya dari makhluk yang 
lain. Namun demikian, ciri ini bukanlah merupakan sebesar-besar cirinya, dan bukanlah 
pula setinggi-tinggi cirinya yang membezakannya dari makhluk yang lain. Yang lebih dari 
ciri ini ialah rohnya yang dikurniakan Allah, iaitu roh manusia yang khusus untuknya, 
yang menghubungkannya dengan keindahan alam dan dengan keindahan Pencipta alam. 
Itulah roh yang memberikan kepada manusia detik-detik yang gemilang yang 
menghubungkannya dengan Zat yang mutlaq yang tidak terbatas setelah berhubung 
dengan pancaran-pancaran keindahan di alam ini. 

Itulah roh yang tidak diketahui hakikatnya oleh manusia. Itulah roh yang memberi 
ni'mat kesukaan dan kebahagiaan yang tinggi kepada manusia, walaupun ia berada di 
bumi, dan menghubungkannya dengan alam al-Malaul-A'la dan menyediakannya untuk 
hidup di dalam Syurga yang kekal abadi dan untuk memandang keindahan Ilahi di alam 
yang penuh bahagia itu. 

Roh itu merupakan satu pengumiaan Allah Yang Maha Besar kepada manusia, dan 
dengan roh itulah ia menjadi manusia. Roh inilah yang diseru Allah dengan namanya: 

6. "Wahai insan!" 



Dan mengecamnya dengan kecaman yang memalukannya: 




6. "Apakah yang menyebabkan engkau terkeliru terhadap Tuhanmu Yang 
Maha Pemurah?" 



Inilah kecaman-kecaman secara langsung dari Allah. Dia memanggil manusia, lalu ia 
berdiri di depan-Nya sebagai seorang yang cuai, berdosa, terpedaya, tidak menghargai 
kebesaran Allah dan tidak beradab sopan terhadap-Nya. Kemudian Allah mengingatkan 
ni'mat-Nya yang agung, kemudian mengingatkan kecuaian manusia, kebiadabannya dan 
kekeliruan dan keterpedayaannya. 



Kecaman Yang 
Tajam Dari Aliah 



Ia merupakan sebuah kecaman yang menghancurluluhkan apabila seseorang itu 
memikirkan hakikat asal usulnya dan hakikat kedudukannya ketika berdiri di depan 
Tuhannya yang memanggil namanya dan mengecamkan perbuatannya: 




6 . 'Wahai insan! Apakah yang menyebabkan engkau terpedaya (mencuaikan 

kewajipan) terhadap Tuhanmu Yang Maha Pemurah?" 

0 ^ 



//^ z' /✓>’ //// 

<£ ‘jji 



7. "Yang telah menciptakanmu, menyempurnakan kejadianmu dan 
mengimbangkan (segala bahagian) dirimu." 






8 . "Sedangkan Dia berkuasa membentuk rupamu dengan apa sahaja bentuk 

yang dikehendaki-Nya." 



****** 

(Pentafsiran ayat-ayat 9 ■ 12) 

Kemudian al-Qur'an mendedahkan punca kekeliruan dan kecuaian manusia iaitu 
mereka tidak mempercayai Hari Hisab dan serentak itu ia menerangkan hakikat Hisab 
(bn kelainan balasan dengan tegas dan keras: 

9. "Tidak sekali-kali begitu, malah kamu mendustakan Hari Balasan." 



Kata-kata " ys " (tidak sekali-kali begitu) digunakan untuk menolak dan 
membantah sikap dan perbuatan. Kata-kata " Jj " (malah) digunakan untuk berpindah 
dari persoalan yang lepas kepada persoalan yang baru iaitu pernyataan dan penegasan 
baru yang berlainan dari kecaman, peringatan dan gambaran. 

9. "Tidak sekali-kali begitu, malah kamu mendustakan -hari balasan." 



Puncak Kekeliruan 
Dan Kecuaian Ma- 
nusia 



Kamu tidak percaya kepada Hisab dan Balasan. Inilah punca kekeliruan dan 
kecuaian kamu terhadap Allah. Apabila hati mendustakan Hisab dan Balasan, maka ia 
tidak akan berdiri tegak di atas hidayat, kebaikan dan keta'atan. Kadang-kadang hati itu 
meningkat ke darjat yang amat tinggi dan luhur, lalu ia ta'atkan Tuhannya dan beribadat 
kepada-Nya semata-mata kerana cintakan-Nya bukan kerana gentar kepada balasan 
seksa-Nya dan bukan pula kerana tamakkan pahala dari-Nya, tetapi ia tetap percaya 
kepada Hari Balasan dan menaruh perasaan takut kepadanya. Ia menunggu-nunggu 
kedatangan hari itu untuk menemui Tuhannya yang amat dicintainya. Tetapi apabila 
manusia tidak mempercayai Hari Balasan, maka ia tidak akan beradab sopan dan ta'at 
kepada Tuhannya dan tidak lagi mendapat nur hidayat. Hatinya tidak akan hidup dan 
dhamimya tidak akan sedar. 



Kamu mendustakan Hari Balasan, sedangkan kamu dalam perjalanan menuju 
kepadanya. Segala amalan yang telah dilakukan kamu akan dihisab. Tiada amalan yang 
akan terlepas dan tiada amalan yang akan dilupakan: 




10. "Dan sesungguhnya kamu diawasi para malaikat (segala tindak-tanduk 
kamu)." 




11. "Yang mulia yang bertugas sebagai penulis-penulis (amalan kamu)." 




12. "Mereka mengetahui segala apa yang kamu lakukan." 

Malaikat-malaikat pengawas ialah malaikat-malaikat yang ditugaskan untuk 
menemani, memerhati dan mengawasi manusia dan mencatatkan segala perbuatan yang 
terbit dari mereka. Kita tidak mengetahui bagaimana cara pengawasan dan pencatatan itu 
dilakukan, dan kita tidak dituntut untuk mengetahui caranya, kerana Allah tahu bahawa 
kita tidak dikurniakan kebolehan untuk memahaminya. Tidak ada gunanya kita 
memahaminya kerana perkara ini tidak termasuk di dalam tugas kita dan di dalam 
matlamat kewujudan kita. Tidak perlu kita mengharungi dalam perkara ghaib lebih 
jauh dari kadar yang telah diterangkan Allah kepada kita, cukuplah hati manusia itu 
sedar bahawa dia tidak akan dibiarkan percuma dan dia sentiasa di bawah perhatian para 
malaikat pengawas dan penulis amalan mereka, yang mengetahui setiap perbuatan yang 
dilakukan mereka, kerana dengan kesedaran ini sudah cukup untuk membuat mereka 
menggelentar, berwaspada dan beradab sopan terhadap Tuhannya. Itulah tujuan yang 
pokok. 



Manusia Ditemani 
Malaikat-malaikat 
Yang Mengawas 
Pergerakan Dan 
Merakamkan Se- 
gala Kegiatannya 



Oleh kerana suasana surah ini suasana mulia dan luhur, maka Allah menyebutkan 
sifat para malaikat pengawas itu sebagai penulis-penulis yang mulia untuk mencetuskan 
perasaan segan, malu dan beradab sopan di dalam hati manusia terhadap para malaikat 
yang mulia itu, kerana biasanya seseorang itu akan merasa malu dan segan apabila ia 
berdepan dengan orang-orang yang mulia untuk melakukan sesuatu yang kurang manis 
sama ada pada tutur kata, gerak-geri dan tindak-tanduk, maka sudah tentu ia akan 
bertambah malu dan segan apabila mengenangkan dirinya berada di setiap masa dan 
keadaan di hadapan malaikat-malaikat yang mengawasi mereka. Tidak sepatutnya para 
malaikat-malaikat itu mengetahui hal dirinya melainkan sifat-sifat dan perbuahan yang 
baik sahaja. 

Al-Qur'an mahu mencetuskan dalam hati manusia perasaan-perasaan yang luhur 
dengan menanamkan hakikat ini dalam hati mereka melalui satu gambaran yang benar- 
benar berlaku, hidup dan dekat dengan kefahaman biasa. 

(Pentafsiran ayat-ayat 13 - 16) 



Kemudian ia menjelaskan kesudahan orang-orang yang ta'at dan kesudahan orang- 
orang yang derhaka setelah diadakan hisab yang didasarkan di atas catatan dan 
laporan yang ditulis para malaikat selaku penulis-penulis yang mulia itu: 




13. "Sesungguhnya orang-orang yang ta'at itu ditempatkan dalam Syurga 
yang penuh ni'mat." 




14. "Dan sesungguhnya orang-orang yang menderhaka itu ditempatkan di 
dalam Neraka yang bernyala-nyala." 



214 



JUZU' YANG KETIGA PULUH 



Balasan Orang- 
orang Yang Ta'at 
Berakhir Ke Dalam 
Syurga Manakala 
Orang Yang Der- 
haka Ke Dalam 
Neraka 



Ia merupakan satu kesudahan yang tetap dan satu akibat yang pasti bahawa orang- 
orang yang ta'at itu akan berakhir ke dalam Syurga dan orang-orang yang derhaka akan 
berakhir ke dalam Neraka. Orang yang ta'at ialah orang-orang yang melakukan amalan- 
amalan yang baik hingga menjadi suatu kebiasaannya atau menjadi suatu sifat yang tidak 
tanggal darinya. Amalan-amalan yang baik ialah amalan-amalan kebajikan umumnya iaitu 
satu sifat yang selaras dengan sifat kemuliaan dan insaniyah manusia. Sementara dalam 
kelompok orang-orang yang menderhaka yang bertentangan dengan kelompok ini 
terdapat sifat-sifat biadab, sifat tidak malu melakukan dosa dan maksiat dan hanya 
Neraka sahaja yang layak dengan orang-orang yang mempunyai sifat-sifat yang derhaka 
ini. Kemudian al-Qur'an menerangkan lebih jelas kelompok yang menderhaka ini di 
dalam Neraka itu: 




15. "Mereka akan memasukinya pada Hari Balasan." 



Dan penjelasan itu semakin bertambah tegas dan kuat: 

y 

u 

16. "Dan mereka tidak akan dapat keluar darinya." 

Yakni mereka tidak akan dapat melarikan diri dari awal lagi dan tidak pula akan dapat 
melepaskan diri sesudah dihumbankan ke dalam Neraka walaupun untuk sejenak 
waktu. Dengan ungkapan-ungkapan ini sempurnalah perbandingan-perbandingan di 
antara kelompok yang ta'at dengan kelompok yang menderhaka, dan di antara Syurga 
dan Neraka dengan sedikit penjelasan tambahan mengenai penghuni-penghuni Neraka. 





* * * * * * 



(Pentafsiran ayat-ayat 17 - 19) 



Kelemahan 
Manusia Pada Hari 
Balasan 



Oleh kerana persoalan Hari Balasan itu merupakan perkara pokok yang 
didustakan manusia, maka ayat yang berikut kembali lagi menjelaskan hakikat hari ini 
dengan lebih hebat. Pada hari itu, setiap orang benar-benar akan menjadi lemah dan 
tidak berdaya dan benar-benar sendirian tanpa pertolongan. Hanya Allah yang berkuasa 
penuh pada hari itu: 







17. "Tahukah engkau apakah Hari Balasan itu?" 

18. "Kemudian (sekali lagi) tahukah engkau apakah hari balasan itu?" 

&J\\ U 

17. "Tahukah engkau?" 

Pertanyaan yang membayangkan kejahilan mereka yang ditanyakan itu memang 
lumrah dalam ungkapan-ungkapan al-Qur'an. la menimbulkan dalam hati bahawa 
sesuatu yang ditanya itu adalah terlalu hebat dan dahsyat untuk difahami oleh 
pemikiran manusia yang terbatas itu, ia merupakan satu perkara yang di luar fikiran dan 
dugaan manusia. 



Pertanyaan itu diulang lagi untuk menambahkan kehebatan dan selepas 
itu barulah dijelaskan dengan penjelasan yang selaras dengan gambaran ini: 




19- "Pada hari itu, tiada seorang pun yang berkuasa memberi sesuatu 
pertolongan kepada orang lain." 



Manusia pada hari itu diselubungi keadaan terlalu lemah, keadaan terlalu lumpuh 
dan tersorok dan keadaan terlalu terpisah dari orang lain yang masing-masing sibuk 
dengan penanggungan dan duka nestapa diri sendiri hingga tidak berdaya menghubungi 
orang-orang yang dikenalinya: 



-s- . 'S> 4j i' 



19. "Segala urusan pada hari itu terserah kepada Allah." 



Allah sahaja yang berkuasa pada hari itu. Dan memanglah Allah sahaja yang 
berkuasa di dunia dan di Akhirat, tetapi hanya pada Hari Qiamat hakikat kuasa Ilahi yang 
tunggal itu tertonjol dengan sejelas-jelasnya, hingga disedari oleh semua orang yang 
terkeliru dan tertipu di dunia selama ini. Kini hakikat ini tidak tersembunyi lagi kepada 
orang yang terpedaya dan tertipu. 



****** 

Suasana sunyi sepi yang dahsyat pada akhir surah ini selaras dengan suasana 
gegak-gempita hari Qiamat yang dahsyat di permulaannya. Ia membuat hati kita 
terkepung di antara dua suasana yang dahsyat itu. Kedua-duanya mengeri dan menggentarkan 
dan di antara keduanya terdapat kecaman Allah yang amat tajam, amat memalu dan 
menghancurleburkan. 



